कहा- शाहरुख से कोई छीन नहीं सकता क्रेडिट..फैंस उन्हें देखने के लिए तरस गए थे
Salman Khan's Take on Shahrukh Khan's Film Pathaan सलमान खान का कहना है कि पठान को हिट कराने में उनकी कोई भूमिका नहीं है। एक रिसेंट इंटरव्यू में उन्हें शाहरुख की फिल्म पठान को हिट कराने का श्रेय दिया गया।
सलमान खान का कहना है कि पठान को हिट कराने में उनकी कोई भूमिका नहीं है। एक रिसेंट इंटरव्यू में होस्ट द्वारा उन्हें शाहरुख की फिल्म पठान को हिट कराने का श्रेय दिया गया। जवाब में सलमान ने कहा कि ये क्रेडिट शाहरुख खान से कोई नहीं छीन सकता।
सलमान ने कहा कि शाहरुख ने फिल्म में काफी अच्छा काम किया है इसलिए इसकी सफलता के सबसे बड़े हकदार वही हैं। जाहिर है कि सलमान ने पठान में कैमियो किया था। उनके 10 मिनट के कैमियो को ऑडियंस ने काफी पसंद किया था।
फैंस शाहरुख की फिल्म देखने के लिए तरस गए थे- सलमान
सलमान खान हाल ही में 'आप की अदालत' में नजर आए। वहां उनका इंटरव्यू ले रहे होस्ट रजत शर्मा ने सलमान से पठान से जुड़ा सवाल किया। अभी उनकी बात खत्म होती तभी सलमान ने बीच में कहा, 'पठान का इंतजार फैंस काफी वक्त से कर रहे थे। ये सभी फैंस, शाहरुख की फिल्म देखने के लिए तरस गए थे और एक राइट टाइम, राइट मौके पर ये फिल्म आई। शाहरुख और आदित्य चोपड़ा से कोई क्रेडिट छीन नहीं सकता। मुझे लगता है ये हिंदी फिल्म इंडस्ट्री की सबसे बड़ी हिट फिल्म बन गई है।'
पठान में दिखा था सलमान-शाहरुख का याराना
सलमान और शाहरुख हमेशा से एक दूसरे के शुभ चिंतक रहे हैं। दोनों स्टार कई मौकों पर एक दूसरे की तारीफ करते दिखाई देते हैं। ये कहना गलत नहीं होगा कि ये दोनों स्टार पिछले 30 सालों से बॉलीवुड पर राज कर रहे हैं। इसकी झलक पठान के एक सीन में भी देखने को मिली थी। पठान के एक सीन में शाहरुख-सलमान साथ बैठ कर बातें करते हैं। तभी शाहरुख कहते हैं, 'तीस साल हो गए यार अब छोड़ देना चाहिए। इस पर सलमान कहते हैं कि हमारी जगह लेगा कौन।'
ये भले ही फिल्म का डायलॉग हो लेकिन इसके कई मायने निकाले जा सकते हैं। आज भले ही रणबीर कपूर, रणवीर सिंह और कार्तिक आर्यन की फिल्मों का बोलबाला हो लेकिन सबसे ज्यादा कमाई का रिकॉर्ड शाहरुख-सलमान की फिल्मों के नाम रहता है। पठान ने तो कमाई का इतिहास रच दिया है। ये पहली हिंदी फिल्म है जिसने 500 करोड़ से अधिक का डोमेस्टिक कलेक्शन किया है।
1995 में सबसे पहले देखने को मिली शाहरुख-सलमान की जोड़ी
सलमान और शाहरुख ने सबसे पहले 1995 में आई फिल्म 'करण-अर्जुन' में काम किया था। फिल्म का डायरेक्शन राकेश रोशन ने किया था। ये फिल्म बहुत बड़ी हिट साबित हुई थी। इसके बाद दोनों ने 1998 में करण जौहर की फिल्म 'कुछ-कुछ होता है' में काम किया। इसमें सलमान का रोल भले ही छोटा था लेकिन छोटे से रोल में ही उन्होंने काफी ज्यादा प्रभावित किया था।
2002 में रिलीज फिल्म 'हम तुम्हारे हैं सनम' में भी ये स्टार जोड़ी देखने को मिली थी। इसके बाद दोनों ने एक दूसरे की कई फिल्मों में छोटे-मोटे रोल्स किए हैं। सलमान खान की अपकमिंग फिल्म टाइगर 3 में भी शाहरुख का कैमियो होने वाला है।
